text: ДЕЛЕГИРАН РЕГЛАМЕНТ (ЕС) № 78/2014 НА КОМИСИЯТА
  от 22 ноември 2013 година
  за изменение на приложения II и III към Регламент (ЕС) № 1169/2011 на Европейския парламент и на Съвета за предоставянето на информация за храните на потребителите по отношение на определени зърнени култури, причиняващи алергии или непоносимост, както и по отношение на храните с добавени фитостероли, фитостеролови естери, фитостаноли или фитостанолови естери
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите (1), и по-специално член 10, параграф 2 и член 21, параграф 2 от него,
  като има предвид, че:
  (1)
  В приложение II към Регламент (ЕС) № 1169/2011 е установен списък на вещества или продукти, които могат да причинят алергии или непоносимост. В точка 1 от приложение II са изброени, наред с други, камут и шпелта. Наименованието „камут“ обаче е регистрирана търговска марка на вид пшеница, известен като „пшеница Хорасан“, а шпелтата също е вид пшеница. Поради това пшеницата Хорасан и шпелтата следва да бъдат посочени като видове пшеница в точка 1 от същото приложение.
  (2)
  В приложение III към Регламент (ЕС) № 1169/2011 е установен списък с храни, върху чийто етикет трябва да фигурират допълнителни данни. В точка 5.1 от посоченото приложение се предвижда, че етикетирането на храни или съставки на храните с добавени фитостероли, фитостеролови естери, фитостаноли или фитостанолови естери трябва да съдържа, наред с други неща, обозначение, че храната е предназначена изключително за хора, които се стремят към понижаване на нивото на холестерол в кръвта.
  (3)
  Това обозначение, в съчетание с разрешените за посочените храни или хранителни съставки здравни претенции, би могло да подтикне потребителите, които не се нуждаят от понижаване на нивото на холестерол в кръвта, да използват продукта, поради което то следва да бъде изменено. Това изменение следва да отразява формулировката на обозначението, което в момента се съдържа в Регламент (ЕО) № 608/2004 на Комисията (2). Посоченият регламент се отменя и се заменя с Регламент (ЕС) № 1169/2011, считано от 13 декември 2014 г.
  (4)
  Поради това Регламент (ЕС) № 1169/2011 следва да бъде съответно изменен,
  ПРИЕ НАСТОЯЩИЯ РЕГЛАМЕНТ:
  Член 1
  Уводното изречение на точка 1 от приложение II към Регламент (ЕС) № 1169/2011 се заменя със следното:
  „1.
  Зърнени култури, съдържащи глутен, а именно: пшеница (като например шпелта и пшеница Хорасан), ръж, ечемик, овес или техни хибридни сортове, както и продукти от тях, с изключение на:“
  Член 2
  Във втората колона на точка 5.1 от приложение III към Регламент (ЕС) № 1169/2011 точка 3 се заменя със следното:
  „(3)
  обозначение, че продуктът не е предназначен за лица, които не се нуждаят от понижаване на нивото на холестерол в кръвта.“
  Член 3
  Настоящият регламент влиза в сила на двадесетия ден след публикуването му в Официален вестник на Европейския съюз.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 22 ноември 2013 година.